HU Az Európai Unió Hivatalos Lapja L 204/7

A BIZOTTSÁG (EU) 2016/1244 RENDELETE

(2016. július 28.)

az 1334/2008/EK európai parlamenti és tanácsi rendelet I. mellékletének bizonyos, alfa,béta-telítetlen szerkezetük alapján egy csoportba tartozó aromaanyagok tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszerekben és azok felületén használható aromákról és egyes, aroma tulajdonságokkal rendelkező élelmiszer-összetevőkről, valamint az 1601/91/EGK tanácsi rendelet, a 2232/96/EK és a 110/2008/EK rendelet, valamint a 2000/13/EK irányelv módosításáról szóló, 2008. december 16-i 1334/2008/EK európai parlamenti és tanácsi rendeletre (1) és különösen annak 11. cikke (3) bekezdésére,

tekintettel az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és tanácsi rendeletre (2) és különösen annak 7. cikke (5) bekezdésére,

mivel:

(1) Az 1334/2008/EK rendelet I. melléklete létrehozza az élelmiszerekben és azok felületén történő használatra engedélyezett aromaanyagok és alapanyagok uniós listáját, és meghatározza ezen anyagok felhasználási feltételeit.

(2) A 872/2012/EU bizottsági végrehajtási rendelet (3) elfogadta az aromaanyagok egy listáját, és e listát beillesztette az 1334/2008/EK rendelet I. mellékletének A. részébe.

(3) A lista naprakésszé tétele az 1331/2008/EK rendelet 3. cikkének (1) bekezdésében említett egységes eljárás révén, a Bizottság kezdeményezésére, vagy valamely tagállam vagy érintett fél kérelmére történhet.

(4) Az aromaanyagok és alapanyagok uniós listája olyan anyagokat is tartalmaz, amelyekkel kapcsolatban az Európai Élelmiszerbiztonsági Hatóság (a továbbiakban: a Hatóság) azt kérte, hogy az értékelés elvégzéséhez az 1334/2008/EK rendelet I. mellékletének A. részében meghatározott határidőkig további tudományos adatok kerüljenek benyújtásra.

(5) Az FGE 208rev1 jelzetű aromacsoport-értékelésbe tartozó következő öt anyag esetében: p-menta-1,8-dién-7-ol (FL-szám: 02.060), mirtenol (FL-szám: 02.091), mirtenal (FL-szám: 05.106), p-menta-1,8-dién-7-il-acetát (FL-szám: 09.278) és mirtenil-acetát (FL-szám: 09.302), az uniós lista a kért további tudományos adatok benyújtásának határidejeként 2012. december 31-ét állapította meg. A kérelmező benyújtotta ezeket az adatokat.

(6) Az említett kémiai csoporthoz tartozik a p-menta-1,8-dién-7-al (FL-szám: 05.117) is, amelyre mint a csoportot reprezentáló anyagra a toxikológiai adatokat benyújtották.

(7) A Hatóság értékelte a benyújtott adatokat, és 2015. június 24-i tudományos szakvéleményében (4) megállapította, hogy a p-menta-1,8-dién-7-al (FL-szám: 05.117) in vivo genotoxikus hatással rendelkezik, ezért aromaanyagként történő felhasználása biztonsági aggályokat vet fel. Az anyagot az (EU) 2015/1760 bizottsági rendelet (5) már törölte az uniós listáról.

(8) Véleményben a Hatóság megállapította többek között, hogy a csoportot reprezentáló p-menta-1,8-dién-7-al (FL-szám: 05.117) alapján biztonsági aggályok merülhetnek fel a csoportba tartozó többi anyag kapcsán is.

(9) Az említett öt anyag biztonságosságának további értékelése érdekében az érintett támogató feleket hivatalosan felkérték, hogy 2016. április 30-ig nyújtsanak be további toxicitási vizsgálatokat annak érdekében, hogy az EFSA véglegesíthesse értékelésüket.

(10) Az érintett támogató felek 2016. április 30-a előtt benyújtották a kért új vizsgálatokat.

(11) Az új tudományos adatok EFSA általi értékelésére várva helyénvaló esetlegesen elvégezni az EFSA-nak az élelmiszerekkel érintkezésbe kerülő anyagok, enzimek, aromaanyagok és technológiai segédanyagok tudományos testületének eljárása szerint ezeknek az anyagoknak a teljes értékelését és lefolytatni az ezt követő szabályozási bizottsági eljárást az említett öt anyag felhasználási feltételeinek annak érdekében való módosítása céljából, hogy az jobban tükrözze az adott anyagok jelenlegi valódi felhasználását.

(12) Technikai okokból átmeneti időszakokat kell meghatározni az öt aromaanyag valamelyikét tartalmazó azon élelmiszerekre vonatkozóan, amelyek már e rendelet hatálybalépése előtt forgalomba kerültek vagy harmadik országokból úton voltak az Unióba.

(13) Az 1334/2008/EK rendelet I. mellékletének A. részét ezért ennek megfelelően módosítani kell.

(14) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

Az 1334/2008/EK rendelet I. mellékletének A. része e rendelet mellékletének megfelelően módosul.

2. cikk

(1) Azon élelmiszerek, amelyek a következő aromaanyagok valamelyikét tartalmazzák: p-menta-1,8-dién-7-ol (FL-szám: 02.060), mirtenol (FL-szám: 02.091), mirtenal (FL-szám: 05.106), p-menta-1,8-dién-7-il-acetát (FL-szám: 09.278) és mirtenil-acetát (FL-szám: 09.302), amelyek nem felelnek meg az e rendelet mellékletében meghatározott feltételeknek, ám amelyeket e rendelet hatálybalépése előtt jogszerűen hoztak forgalomba, minőségmegőrzési vagy fogyaszthatósági idejük lejártáig továbbra is értékesíthetők.

(2) Azok az Unió területére behozott, az 1. bekezdésben említett aromaanyagok egyikének hozzáadásával készült élelmiszerek, amelyek nem felelnek meg az e rendelet mellékletében meghatározott feltételeknek, minőségmegőrzési vagy fogyaszthatósági idejük lejártáig továbbra is értékesíthetők, amennyiben az ilyen élelmiszerek importőre igazolni tudja, hogy már e rendelet hatálybalépése előtt feladták őket az adott harmadik országban és e rendelet hatálybalépésekor már úton voltak az Unióba.

(3) Az 1. és 2. bekezdésben meghatározott átmeneti időszakok nem alkalmazandók az aromaanyag-keverékek esetében.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2016. július 28-án. a Bizottság részéről az elnök Jean-Claude JUNCKER

(1) HL L 354., 2008.12.31., 34. o.

(2) HL L 354., 2008.12.31., 1. o.

(3) A Bizottság 2012. október 1-jei 872/2012/EU végrehajtási rendelete az aromaanyagoknak a 2232/96/EK európai parlamenti és tanácsi rendeletben előírt listája elfogadásáról, a listának az 1334/2008/EK európai parlamenti és tanácsi rendelet I. mellékletébe való beillesztéséről, valamint az 1565/2000/EK bizottsági rendelet és az 1999/217/EK bizottsági határozat hatályon kívül helyezéséről (HL L 267., 2012.10.2., 1. o.).

(4) Scientific Opinion on Flavouring Group Evaluation 208 Revision 1 (FGE.208Rev1): Consideration of genotoxicity data on representatives for 10 alicyclic aldehydes with the α,β-unsaturation in ring/side-chain and precursors from chemical subgroup 2.2 of FGE.19. EFSA Journal 2015;13(7):4173, 28. o. doi:10.2903/j.efsa.2015.4173. Online elérhető: www.efsa.europa.eu/efsajournal

(5) A Bizottság 2015. október 1-jei (EU) 2015/1760 rendelete az 1334/2008/EK európai parlamenti és tanácsi rendelet I. mellékletének a p-menta-1,8-dién-7-al aromaanyag uniós listáról való törlése tekintetében történő módosításáról (HL L 257., 2015.10.2., 27. o.).